ফণীন্দ্রনাথ শেঠ

ফণীন্দ্রনাথ শেঠ (১৮৯৩  – ২৫ নভেম্বর ১৯৭১) ছিলেন  ব্রিটিশ বিরোধী স্বাধীনতা আন্দোলনে যুক্ত এক ব্যক্তি  এবং ভারতে দশমিকরণ আন্দোলনের  প্রধানতম উদ্যোক্তা। তিনি 'ভারতীয় দশমিক সমিতি'র প্রতিষ্ঠাতা-সম্পাদক ছিলেন।সুবোধচন্দ্র সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা ৪৪৩, 
জন্ম ও শিক্ষা জীবন
ফণীন্দ্রনাথ শেঠের জন্ম  ব্রিটিশ ভারতের রাজধানী অধুনা  পশ্চিমবঙ্গের কলকাতার ৭৮ নং বিডন স্ট্রিটের শেঠ পরিবারে।  পিতা রাজেন্দ্রনাথ ছিলেন হাইকোর্টের আইনজীবি। তার অগ্রজ যতীন্দ্রনাথ ছিলেন আমেরিকার হার্ভার্ড বিশ্ববিদ্যালয়ের প্রথম ভারতীয় স্নাতক। ভারতের স্বাধীনতা সংগ্রামের অন্যতম বিপ্লবী জীবনতারা হালদার ছিলেন তার মাতুল।  ছাত্রাবস্থায় ফণীন্দ্রনাথও মাতুলের ন্যায়  অনুশীলন সমিতির   সদস্য হন এবং স্বাধীনতা আন্দোলনে যুক্ত হন। তাদের পৈতৃক বাসগৃহই ছিল বিপ্লবীদের গুপ্ত কেন্দ্র। বিদ্যালয়ের পাঠ শেষে  স্কটিশ চার্চ কলেজে বি,এ পড়ার সময় ১৯১৬ খ্রিস্টাব্দে গ্রেফতার হন এবং দু'বছর কারাদণ্ড ভোগ করেন। কারামুক্তির পর পারিবারিক  দায়িত্বের চাপে পড়ে পড়াশোনা ছেড়ে ব্যবসায় লিপ্ত হন। 

অবদান

ফণীন্দ্রনাথ কলেজে পড়ার সময় থেকেই দেশে দশমিক ও মেট্রিক পদ্ধতি চালু করার  কল্পনা করেন। জনমত গড়তে দীর্ঘদিনের চেষ্টায় তিনি সাথে পান অধ্যাপক ড. হীরালাল রায়, অধ্যাপক ড.শিশির কুমার মিত্র এবং ড. প্রশান্তচন্দ্র মহলানবীশ সহ অন্যান্য নেতৃস্থানীয় ভারতীয় বিজ্ঞানীদের। ভারতীয় দশমিক সমিতির প্রতিষ্ঠাতা-সচিব হন ফণীন্দ্রনাথ শেঠ। ১৯৩০ খ্রিস্টাব্দ থেকে তাঁরা সংবাদপত্র, পত্র-পত্রিকায় লেখালেখি, বিতর্কে অংশ নিয়ে পুরনো জটিল পরিমাপ পদ্ধতির বিরুদ্ধে প্রচারণা চালাচ্ছিলেন। পাশাপাশি প্রথম থেকেই তাঁরা গণনার সরলীকরণ এবং বিশ্বব্যাপী মানদণ্ডের সাথে সামঞ্জস্যের পক্ষে যুক্তিও দিয়ে আসছিলেন।

দ্বিতীয় বিশ্বযুদ্ধ পরবর্তী অন্তবর্তীকালীন সরকারের সময় ওজন ও পরিমাপের কিছু মানদণ্ড প্রবর্তনের চেষ্টা হয়। কিন্তু রক্ষণশীল দলের কিছু অংশের কারণে তা সম্ভব হয় নি। পরে 'ভারতীয় দশমিক সমিতি' বিশিষ্ট বৈজ্ঞানিক ব্যক্তিত্ব এবং জনসাধারণের ব্যক্তিত্বদের  একত্রিত করে। ফণীন্দ্রনাথ অতঃপর ১৯৪৪ খ্রিস্টাব্দের ১৭ জানুয়ারি মুদ্রা পরিমাপের জন্য একটি পরিকল্পনা পেশ করেন এবং পত্রাদি বিনিময় করেন। অবশেষে ১৯৫৫ খ্রিস্টাব্দের সেপ্টেম্বর মাসে ভারতের সংসদে সেটি গৃহীত হয়  এবং ১৯৫৭ খ্রিস্টাব্দের ১ এপ্রিল কার্যকর হয়।  ভারত সরকারের নথিপত্রে তার অবদান স্বীকৃত হয়। পশ্চিমবঙ্গ সরকারের মেট্রিক প্রথা প্রচার উপদেষ্টা কমিটির একমাত্র বেসরকারি সদস্য ছিলেন তিনি। পশ্চিমবঙ্গ সরকারের 'মেট্রিক পদ্ধতি' পত্রিকার সম্পাদকমণ্ডলীর অন্যতম প্রধান হিসাবে কাজ করেন। এসম্পর্কে তার অনেক মূল্যবান নিবন্ধ বিভিন্ন পত্র-পত্রিকায় প্রকাশিত হয়। তার রচিত প্রথম পাঠ্য দশমিক ধারাপাত বহু প্রশংসিত পাঠ্যপুস্তক। তিনি নিজে কলকাতার নতুন বাজারে 'মেট্রিক শিক্ষালয়' নামে একটি স্কুল চালাতেন।

সর্বভারতীয় স্তরে তাঁর আরো একটি উদ্যম ছিল যেমন প্রশংসনীয় তেমনই স্মরণীয়। ১৯৪৫ খ্রিস্টাব্দে তিনি অধ্যাপক  সুনীতিকুমার চট্টোপাধ্যায়কে সভাপতি পদে রেখে ''রোমক লিপি সমিতি'র সম্পাদক হন। তিনি বহু ভাষাভাষীর দেশ ভারতে সংশোধিত আকারে একমাত্র রোমান হরফ চালু করতে চেয়েছিলেন।

ব্যক্তিগত জীবন
ফণীন্দ্রনাথ এক সময়ে কংগ্রেসের সক্রিয় সদস্য ছিলেন। পরে কোন এক বিশেষ কারণে মতান্তর হলে সদস্যপদ ত্যাগ করেন। ধর্ম ও জাতিভেদের বিরুদ্ধে সরব ছিলেন। অসবর্ণ বিবাহের সমর্থক ও প্রবক্তা ছিলেন ফণীন্দ্রনাথ।  তিনি কিছুদিন আর্যসমাজভুক্ত ছিলেন। তবে সেখান থেকে সরে এসে বৈদিক ধর্মে বিশ্বাসী হয়েও  নিরীশ্বরবাদীর আদর্শ পালন করতেন।

১৯৭১ খ্রিস্টাব্দের ২৫ নভেম্বর  কলকাতায় প্রয়াত হন।

তথ্যসূত্র 

বিষয়শ্রেণী:১৮৯৩-এ জন্ম
বিষয়শ্রেণী:১৯৭১-এ মৃত্যু
বিষয়শ্রেণী:কলকাতা জেলার ব্যক্তি
বিষয়শ্রেণী:অনুশীলন সমিতি
বিষয়শ্রেণী:বাঙালি ভারতীয় স্বাধীনতা সংগ্রামী
বিষয়শ্রেণী:ভারতের স্বাধীনতা আন্দোলন
বিষয়শ্রেণী:ভারতীয় দশমিকরণ আন্দোলন